વિવિધ રાજ્યોની ચૂંટણીને લીધે પરંપરા મુજબ ફેબ્રુઆરીના અંતે રજૂ થતું બજેટ આ વખતે ૧૬ માર્ચે જાહેર થયું હતું. આ બજેટ વિશે પોતાની આગવી, ધારદાર અને નિખાલસ શૈલીમાં મંતવ્યો જણાવતાં દિનેશ વ્યાસે કહ્યું હતું કે ‘બજેટ દિશાહીન છે. ઇન્ડસ્ટ્રિયલ તેમ જ કૉર્પોરેટ ગ્રોથ માટે બજેટમાં કાંઈ કરતાં કાંઈ નથી. આમઆદમીને બજેટમાં ઉલ્લુ બનાવવામાં આવ્યા છે. આવકવેરાની મુક્તિમર્યાદા માત્ર ૨૦,૦૦૦ રૂપિયા વધારીને જાણે નાણાપ્રધાને મશ્કરી કરી હોય એવો ભાવ જાગે છે. કારણ કે જે હિસાબે મોંઘવારીને કારણે ભાવો વધ્યા છે એની સામે આવકવેરાની રાહત દમ વિનાની છે. હજી તો આ બજેટથી ભાવો વધવાની સંભાવના છે. એની અસર આમઆદમીના ખિસ્સા પર પડવાની છે, જેની સામે કોઈ રાહત નથી. ઉપરથી મોંઘવારી વધે એવાં અનેક કારણો મોજૂદ છે. નાણાપ્રધાને એ વાતની ઉપેક્ષા કરી છે કે ખુદ સ્ટૅન્ડિંગ કમિટીએ આઇટી (ઇન્કમ-ટૅક્સ)ની મુક્તિમર્યાદા વધારીને ૩ લાખ રૂપિયા કરવાની ભલામણ કરી હતી એમ છતાં નાણાપ્રધાને તેમનું માન નથી રાખ્યું. આ સ્ટૅન્ડિંગ કમિટીમાં તમામ પક્ષોના પ્રતિનિધિઓ આવી જાય છે, જે મિની પાર્લમેન્ટ સમાન ગણાય છે.’